Nos Guillermus, humilis abbas Sancti Martini Eduensis, et dominus Johannes de Marimont, miles, et magister Symon, clericus illustrissimi viri Hugonis, ducis Burgundie, notum facimus universis presentes litteras inspecturis, quod in nostra presencia propter hoc constitutus dominus Johannes de Aligneyo, miles, coram nobis est confessus se debere reverendo patri Girardo, Dei gracia Eduensi episcopo, quatercentum libras Dyvionensis monete nunc currentis, quas mutuo recepit a dicto Girardo episcopo in pecunia numerata, prout idem Johannes de Aligneyo, miles, coram nobis recognovit, pro quibus quatercentum libris idem Johannes, miles, prout asseruit coram nobis, titulo pignoris obligavit in manu dicti Girardi, episcopi, quicquid habet vel habere potest aut debet, omnimoda racione, apud Sauceyum, versus Beligne, et in appendiciis et pertinenciis dicti loci, videlicet in hominibus, mansis, casamentis eorumdem, terris, pratis, nemoribus, aquis, planis, vineis, piscatoriis, tailliis, costumis, justiciis magnis et parvis et rebus universis quibuscumque, que omnia et singula, prout supradictum est, dictus Johannes de Aligneyo, miles, coram nobis ex certa sciencia recognovit esse de feodo dicti domini episcopi, racione episcopatus Eduensis. In cujus rei, etc. [sic]. Datum et actum Edue, anno Domini Mº CCº quinquagesimo sexto, mense mayo.